કોંગ્રેસના ધારાસભ્ય વીરજી ઠુમરે ગુજરાત પ્રદેશ ભાજપના અધ્યક્ષ જીતુભાઇ વાઘાણીની માતા વિરુદ્ધ કરેલી અભદ્ર ટીપ્પણીના વિરોધમાં આણંદ જિલ્લા ભાજપ મહિલા મોરચા દ્વારા બુધવારે કરમસદ ખાતે સરદાર પટેલની પ્રતિમા પાસે વિરોધ પ્રદર્શન કર્યું હતું. વીરજી ઠુમરનાં પૂતળાને ચંપલો મારી તેમજ લાતો મારી મહિલાઓએ રોષ વ્યક્ત કર્યો હતો અને વીરજી ઠુમર પોતાની અભદ્ર ટીપ્પણી અંગે માફી માગે તેવી માગણી કરી હતી. તાજેતરમાં કોંગ્રેસનાં ધારાસભ્ય વીરજી ઠુમર દ્વારા ભાજપના પ્રદેશ અધ્યક્ષ જીતુભાઇ વાઘાણીની માતા વિશે અભદ્ર ટીપ્પણી કરતાં ભાજપમાં ઉગ્ર રોષ ફાટી નીકળ્યો છે. આણંદ જિલ્લા મહિલા મોરચા દ્વારા કરમસદ ખાતે સરદાર પટેલની પ્રતિમા પાસે ધારાસભ્ય વીરજી ઠુમરનું પૂતળું બનાવી પૂતળા દહનનો કાર્યક્રમ આયોજિત કર્યો હતો અને મહિલાઓએ વિરજી ઠુમરના પૂતળા પર ચંપલો મારી તેમજ લાતો મારી પોતાનો રોષ ઠાલવ્યો હતો.